“А памяць, як калодзеж, глыбокая...” Гэта радок песні Уладзіміра Высоцкага. Так, усё далей ад нас вайна. Хутка адзначым 73 гады з дня яе заканчэння. Але вось з часам яна нібы пачынае набліжацца да нас, успамінаецца ўсё часцей і ўсё больш пранізліва менавіта ў першыя дні мая, калі апошнія ветэраны падымаюць келіхі за Перамогу нашу вялікую. Сярод іх, ацалелых у жорсткіх баях, і Віктар Грамыка — пясняр партызанскіх подзвігаў і драм — і яго равеснік, былы салдат Вялікай Айчыннай Леанід Шчамялёў, які ў лютым 2018-га таксама адзначыць свой 95-ты юбілей.